Лъэпкъ тхыдэмрэ IуэрыIуатэмрэ
«Принт-Центр» тхылъ тедзапIэм иджыблагъэ къыщыдэкIащ Мамхэгъ Астемыр зэхигъэува «Азапша сын Гудаберд. Коджебердуко Мухамат» зыфIища тхылъ гъэщIэгъуэн.
Ар къыдэгъэкIыным и жэрдэмщIакIуэр Къудэбердокъуэ Ахьмэд и къуэ ДжэбрэIилщ. «Си анэм и адэ Тэрчокъуэ ФIыцIэ Чыцу и къуэм (1900 — 1990 гъ.гъ.) — лэжьакIуэшхуэу, адыгэ IуэрыIуатэмрэ лъэпкъ хабзэмрэ фIы дыдэу хэзыщIыкIыу, адыгэ уэрэдыжьхэр екIуу зыгъэзащIэу щыта лIы ахъырзэманым фэеплъ хузощI», — щетх ДжэбрэIил тхылъым и япэ напэкIуэцIым.
Авторым и пэублэ псалъэм къызэрыхэщымкIэ, Тэрчокъуэ ФIыцIэ фIэфIт «Азэпщ и къуэ Гъудэберд» уэрэдыр жиIэн. КъедаIуэхэм я упщIэхэм жэуап щриткIэ, абы къыхигъэщырт Къудэбердокъуэ лъэпкъыр уэрэдым хэт Гъудэберд къызэрытепщIыкIыжар. Ари Мамхэгъым тегъэщIапIэ хуэхъуам пцIы хэлъу къыщIэкIынукъым.
Тхылъыр гъэхьэзырыным яужь щихьэм, Астемыррэ ДжэбрэIилрэ къалэн зыбжанэ зыхуагъэувыжат. Абыхэм ящыщт адыгэ лIыхъусэжь Азэпщ Гъудэбердрэ шапсыгъ зауэлI Хьэжыбердыкъуэ Мыхьэмэтрэ ятеухуа уэрэдхэмрэ хъыбархэмрэ къанэ щымыIэу зэхуэхьэсыжыныр, абыхэм ехьэлIауэ щIэныгъэлI-хэм ятхахэр къэхутэныр, уэрэдхэм хэт лIыхъужьхэм-рэ Къудэбердокъуэ лъэпкъымрэ яку зэпыщIэныгъэ дэлърэ дэмылърэ зэхэгъэкIыныр. Къэхутэныгъэ лэжьыгъэхэм кърикIуахэм емылъытауэ тхылъыр зэхэгъэувауэ дунейм къытегъэхьэнри я пщэ далъхьэжахэм ящыщт.
Азэпщ Гъудэбердрэ Хьэжыбердыкъуэ Мыхьэмэтрэ ятеухуа тхыгъэхэр, уэрэдхэр, хъыбархэр, IуэрыIуатэмрэ ономастикэмрэ ехьэлIа щIэныгъэ лэжьыгъэхэм щыщ пычыгъуэхэр, зэман зэхуэмыдэхэм газет щхьэхуэхэм къытехуахэр тхылъым зэритыр, уэрэдхэмрэ хъыбархэмрэ къыхэщыж лIыхъужьхэмрэ Къудэбердокъуэ лъэпкъымрэ зэрызэпыщIам теухуа еплъыкIэ зэхуэмыдэхэм абы узэрыщрихьэлIэр щыхьэт тохъуэ я хъуэпсапIэхэр щIалэхэм къазэрехъулIам.
ИСТЭПАН Залинэ.
